苏轼
送千乘千能两侄还乡
治生不求富，读书不求官。
譬如饮不醉，陶然有余欢。
君看庞德公，白首终泥蟠。
岂无子孙念，顾独遗以安。
鹿门上冢回，床下拜龙鸾。
躬耕竟不起，耆旧节独完。
念汝少多难，冰雪落绮纨。
五子如一人，奉养真色难。
烹鸡独馈母，自飨苜蓿槃。
口腹恐累人，宁我食无肝。
西来四千里，敝袍不言寒。
秀眉似我兄，亦复心闲宽。
忽然舍我去，岁晚留余酸。
我岂轩冕人，青云意先阑。
汝归莳松菊，环以青琅玕。
桤阴三年成，可以挂我冠。
清江入城郭，小圃生微澜。
相従结茅舍，曝背谈金銮。